Բինգո

մինի|Բինգո 75 գնդիկով
**Բինգո** () խաղ, որտեղ թվերն ընտրվում են պատահականության սկզբունքով: Խաղացողներն իրենց քարտերի վրա պետք է լրացնեն համապատասխան թվերը։ Առաջին խաղացողը, ով քարտը լրացնում է վիճակահանության կանոններին համապատասխան, հաղթում է։ Իր հաղթանակը նշելու համար նա սովորաբար բղավում է՝ «Բինգո»։

Կարելի է ասել, որ բինգո խաղը լոտոյի տեսակ է: Բինգո (լոտո) կարելի է խաղալ ինչպես ընկերություններում «առանց տոկոսի», այնպես էլ փողով: ԱՄՆ-ում, Անգլիայում, Ավստրալիայում և մի շարք այլ երկրներում կա զարգացած բինգո արդյունաբերություն, որտեղ հարյուրավոր մարդիկ հավաքվում են, որպեսզի փողի դիմաց խաղան բինգո։ Ռուսաստանում հայտնի են դարձել բինգո կանոնների վրա հիմնված հեռուստատեսային տարբեր վիճակախաղեր։ Ցանկացողները բինգո կարող են խաղալ նաև առցանց։

Բինգոն արտերկրում համարվում է տարեցների, հիմնականում կանանց համար նախատեսված խաղ, թեև վերջին տարիներին բինգոյով հետաքրքրվող տղամարդկանց և երիտասարդների թիվը շարունակ աճում է։ Բինգոն սոցիալական խաղ է, որը ներառում է մասնակիցների միջև հաղորդակցություն։ ԽՍՀՄ-ում լոտոն, որը նման էր բինգոյին, հիմնականում ընտանեկան և մանկական խաղ էր։

## Բինգոյի պատմություն
Ժամանակակից բինգոյի նախորդը համարվում է իտալական *Lo Giuoco del Lotto D’Italia* խաղը, որը հիշատակվել է 1530 թվականին։ Այն սկսվել է Ջենովայում՝ խորհրդի անդամների ընտրության համար գնդակներ քաշելով։ Հետագայում խաղը տարածվել է Եվրոպայում և Ռուսաստանում։

Ժամանակակից բինգոյի տարբերակը կապված է ամերիկացի Էդվին Լոուի հետ։ Մեծ ճգնաժամի ժամանակ նրա խաղալիքներ վաճառող ընկերությունը փլուզվել է։ Սկսել է նոր զբաղմունք փնտրել։ Տոնավաճառներից մեկում Էդվին Լոուի ուշադրությունը գրավել են մի խումբ խաղամոլ իտալացիներ։ Խաղացողներին բաժանված է եղել քարտեր, որոնց վրա նրանք օգտագործել են լոբի (անգլ. **bean**)՝ նշելու դուրս եկած համարները։ Հաղթողը բղավել է «Bean go!» այս աղաղակն էլ դարձել է խաղի անունը։ Էդվինը որոշ փոփոխություններ է կատարել խաղի կանոններում, սկսել է վաճառել խաղային հավաքածուներ։ Լոուն մաթեմատիկոս Կարլ Լեֆֆլերին հանձնարարել է մշակել բինգո քարտեր։ Լոուն հանձնարարել է մաթեմատիկայի պրոֆեսոր Կարլ Լեֆլերին մշակել բինգո քարտերը: Կարլը ստեղծել է 6000 եզակի բինգո քարտ։ Հայտնի, բայց չհիմնավորված առասպելը պնդում է, որ արդյունքում նա խելագարվել է:

Բինգոն արագորեն հայտնի է դարձել անգլիախոս երկրներում: Չնայած այն հանգամանքին, որ այն ըստ էության բախտի խաղ է, այն ավելի մոտ է վիճակախաղերին, ուստի շատ երկրներում բինգոյի նկատմամբ լուրջ սահմանափակումներ չկային: Ավելին, եկեղեցիներում հաճախ խաղում են բինգո, քանի որ հավաքված գումարի մի մասը ուղղվում է բարեգործությանը կամ ծխական կարիքներին:

## Խաղի կանոններ
Խաղից առաջ յուրաքանչյուր մասնակից ստանում է որոշակի քանակությամբ քարտեր, որոնց վրա տպված է թվերի հավաքածու: Այս քարտերը կարող են լինել մեկանգամյա օգտագործման, այդ դեպքում խաղացողին անհրաժեշտ կլինի ֆլոմաստեր կամ մարկեր՝ դուրս եկած թվերը նշելու համար, կամ բազմակի օգտագործման, այս դեպքում թվերը նշվում են հատուկ նշաններով: Եթե խաղը գումարի համար է, ապա խաղացողները պետք է վճարեն քարտերի համար: Վիճակահանության համար սովորաբար օգտագործվում է լոտոտրոն և թվերով գնդակներ։ Հաղորդավարը հերթով դուրս է հանում գնդակները և բարձրաձայն հայտնում խաղարկված թիվը, որը խաղացողները փնտրում են իրենց քարտերում և նշում, եթե գտնում են դրանք: Խաղացողների նպատակն է լրացնել որոշակի թվեր կամ բոլոր թվերը քարտի վրա: Երբ մեկն անում է դա, բղավում է «Բինգո», խաղը դադարում է և քարտը ստուգվում է: Եթե ամեն ինչ ճիշտ է լրացված, ապա հաղթողը ստանում է մրցանակ։

## Բինգոյի տեսակներ
Բինգոյում կան բազմաթիվ տեսակներ ու տարբերակներ, բայց դրանցից երկուսը հիմնական են: Դրանք հաճախ անվանում են բրիտանական և ամերիկյան, կամ օգտագործվող թվերի քանակի՝ բինգո 90 կամ 75 գնդակներով։

**Բրիտանական բինգոն** կամ **90 գնդականոց բինգոն** գրեթե ամբողջությամբ նույնանում է ռուսական լոտոին: Միակ տարբերությունն այն է, որ ռուսական տարբերակում օգտագործվում է տակառներով պայուսակ, իսկ բինգոյում՝ գնդիկներով վիճակախաղի մեքենա։ Խաղացողները ստանում են ուղղանկյուն քարտեր երեք շարքով ինը բջիջներով, որոնցից յուրաքանչյուրը պարունակում է հինգ թվեր: Առաջին սյունակում կարող են լինել 1-ից 10 թվեր, երկրորդում՝ 11-ից 20 և այլն։ Ընդհանուր քարտում լրացված է 15 պատահական թիվ, որոնք գտնվում են 1-ից 90 միջակայքում։ Խաղը սովորաբար տեղի է ունենում երեք փուլով, առաջին միջանկյալ հաղթողը նա է, ով լրացնում է ցանկացած տող, երկրորդ հաղթողը նա է, ով լրացնում է երկու տող, իսկ հիմնական հաղթողը նա է, ով լրացնում է ամբողջ քարտը: Որպես կանոն, մրցանակային գումարը բաշխվում է հետևյալ կերպ՝ 15% մեկ տողի համար, 30% երկուսի համար և 55% ամբողջ քարտի համար: Եթե մի քանի խաղացողներ միաժամանակ հավաքեն ցանկալի համակցությունը, ապա մրցանակային գումարը հավասարապես բաժանվում է նրանց միջև**:**

**Ամերիկյան բինգո** կամ **75 գնդակ բինգոն** օգտագործում է ավելի քիչ թվեր և տարբեր ձևերի քարտեր։ Քարտերը քառակուսի են՝ 5x5 բջիջներով, և կենտրոնական բջիջը ազատ է (համարվում է լրացված), իսկ մյուս 24 բջիջներում տեղադրվում են թվեր։ Ամերիկյան բինգոյի գնդակները սովորաբար ունեն ոչ միայն թիվ, այլ նաև տառերից մեկը։ Այս տառերը գրանցված են յուրաքանչյուր սյունակի վերևում։ Առաջին սյունակում գտնվում է B տառը, և այնտեղ հայտնվում են թվեր 1-ից 15, երկրորդում՝ I և թվեր 16-ից 30, հետո՝ N, G և O տառերը, որոնք միասին կազմում են «BINGO» բառը։

## Բինգո ռազմավարություն
Ինչպես ցանկացած վիճակախաղի դեպքում, բինգոյի համար ևս չկա օպտիմալ խաղային ռազմավարություն: Այն, ինչ ներկայացվում է որպես խաղի ռազմավարություն, իրականում չի կարող փոխել խաղի արդյունքի մաթեմատիկական ակնկալիքը:

Որոշ բինգո սրահներ առաջարկում են խաղեր ֆիքսված կամ երաշխավորված մրցանակային ֆոնդով: Եթե նման խաղում խաղացողների թիվը քիչ է (այսինքն՝ քիչ են վաճառված քարտերը), ապա խաղը կարող է նույնիսկ շահավետ լինել խաղացողի համար։ Բինգո սրահները սովորաբար չեն հայտնում խաղում ներառված վճարման տոկոսը, սակայն այն կարելի է գնահատել՝ կուտակելով սեփական վիճակագրություն կամ իմանալով վաճառված քարտերի քանակը։ Ըստ միջին հաշվարկների՝ խաղացողը կարող է ակնկալել մոտ 60-80% վճարում։

## Ինտերնետային բինգո
Բինգոյի սիրահարները խաղը կարող են գտնել ինտերնետում: Աշխարհում կան մի քանի հարյուր առցանց բինգո սրահներ, որտեղ օրվա կամ գիշերվա ցանկացած պահի հավաքվում են մինչև հազար խաղացողներ: Մասնակիցը կարող է խաղալ ինչպես իրական փողի համար, այնպես էլ «քաղցրավենիքների համար»: Խաղացողներին հասանելի է 90 գնդակ բինգո, 75 գնդակ բինգո և այլ տեսակներ, օրինակ՝ 80 գնդակ բինգո: Հիմնականում հնարավորություն է լինում նաև շփվել այլ խաղացողների հետ: Չաթում սովորաբար ներկա է նաև բինգո սրահի ներկայացուցիչը, ով կարող է տարբեր լրացուցիչ խաղեր վարել դրամական պարգևներով:

## Տես նաև

* Լոտո

## Ծանոթագրություններ


## Արտաքին հղումներ

* Բինգո պատմություն
Կատեգորիա:Խաղեր
Կատեգորիա:Սեղանի խաղեր
Կատեգորիա:Երեկույթի խաղեր